b'\n_START_ARTICLE_\nWilhelm H\xc3\xbcnermann\n_START_SECTION_\n\xc5\xbdivljenje in delo\n_START_PARAGRAPH_\nH\xc3\xbcnermann je leta 1923 postal katoli\xc5\xa1ki duhovnik in potem slu\xc5\xbeil v mestu Essen v aachenski \xc5\xa1kofiji. Prvo dramo, tragedijo Otro\xc5\xa1ki kri\xc5\xbearski pohod (Der Kinderkreuzzug) je objavil leta 1931, potem pa je leta 1936 po\xc5\xbeel uspeh z biografskim romanom o \xc4\x8de\xc5\xa1ko-nem\xc5\xa1kem redemptoristu Klemenu Mariji Hofbauerju (Dvor\xc5\xbeaku). _NEWLINE_Istega leta ga je prenos posmrtnih ostankov svetni\xc5\xa1kega misijonarja Damijana de Veustra z Molokaja, havajskega otoka gobavcev v rodno Belgijo, navdihnil, da je tudi o njem napisal biografski roman (Priester der Verbannten). H\xc3\xbcnermann se je rodil, odra\xc5\xa1\xc4\x8dal in slu\xc5\xbeil blizu Flamske, ki jo je dobro poznal in ljubil, tako da je v roman o flamskem o\xc4\x8detu Damijanu vnesel lastne globoke ob\xc4\x8dutke do tedaj precej kulturno brezpravnih belgijskih Flamcev, hkrati pa tudi pokazal, kako ljube\xc4\x8da po\xc5\xbertvovalnost, ki jo je o\xc4\x8de Damijan poosebljal, presega ozke narodnostne in rasne meje. Roman so si tedaj razli\xc4\x8dno razlagali: nem\xc5\xa1ki in flamski nacionalisti kot podporo uporu germanskih Flamcev proti romanskim Valonijcem, ve\xc4\x8dina ostalega sveta pa kot pretresljivo zgodbo o neomajni ljubezni in trpe\xc5\xbenosti katoli\xc5\xa1kega misijonarja. Kakor koli \xc5\xbee, roman je bil kmalu preveden v \xc5\xa1tevilne evropske in neevropske jezike in je H\xc3\xbcnermannu dal avtorsko usmeritev za celo \xc5\xbeivljenje: poleg nekaj iger in povesti, se je pisatelj posvetil skoraj izklju\xc4\x8dno sestavljanju svetni\xc5\xa1kih biografij. _NEWLINE_S s svojimi tridesetimi biografskimi romani je bil najbr\xc5\xbe najbolj plodovit hagiograf dvajsetega stoletja. Skupna naklada romanov je ve\xc4\x8d kot 3 milijone izvodov in prevedeni so v ve\xc4\x8d kot dvajset jezikov, zlasti v franco\xc5\xa1\xc4\x8dino, \xc5\xa1pan\xc5\xa1\xc4\x8dino, nizozem\xc5\xa1\xc4\x8dino, hrva\xc5\xa1\xc4\x8dino, sloven\xc5\xa1\xc4\x8dino, polj\xc5\xa1\xc4\x8dino, \xc4\x8de\xc5\xa1\xc4\x8dino, slova\xc5\xa1\xc4\x8dino, mad\xc5\xbear\xc5\xa1\xc4\x8dino, litov\xc5\xa1\xc4\x8dino in romun\xc5\xa1\xc4\x8dino. Svoja dela, posebej tista o mladinskih svetnikih, je namenil predvsem mladim, ampak so jih brali in jih \xc5\xa1e zmeraj sprejemajo bralci vseh starosti in poklicev. Z izredno ob\xc4\x8dutljivostjo za svetost v vseh oblikah in \xc5\xbeivljenjskih okoli\xc5\xa1\xc4\x8dinah, je H\xc3\xbcnermann le-to odkrival povsod okoli sebe in jo drugim postavljal za cilj in zgled. Pred in med pisanjem svojih del je poglobljeno preu\xc4\x8deval celotno dostopno gradivo v zvezi obravnavanega lika, od \xc4\x8dasopisnih \xc4\x8dlankov prek dnevni\xc5\xa1kih zapiskov in pisem do biografij, in vsako zanimivo podrobnost oziroma pri\xc4\x8devanje spretno povezoval v skladno celoto._NEWLINE_Med spominske spise spada knji\xc5\xbeica (Clemens August: Aus dem Lebensbuch des Kardinals Graf von Galen, 1947) o nem\xc5\xa1kem kardinalu Klemenu Avgustu von Galenu, velikem moralnem borcu proti nacisti\xc4\x8dnemu nasilju, ki je bil H\xc3\xbcnermannov \xc5\xbeupnik, ko je slu\xc5\xbeil kot kaplan v eni izmed berlinskih \xc5\xbeupnij. Tudi v nekaterih drugih spisih je H\xc3\xbcnermann poveli\xc4\x8deval borce proti nacizmu (npr. Die Jungen von Hallstadt, 1949). _NEWLINE_Zajeten je bil H\xc3\xbcnermannov poskus didakti\xc4\x8dne sinteze cerkvene zgodovine (Geschichte des Gottesreiches, v \xc5\xa1tirih zvezkih, 1956\xe2\x80\x931958), kot tudi zbirka portretov velikih misijonarjev (Geschichte der Weltmission: Lebensbilder gro\xc3\x9fer Missionare, v treh zvezkih, 1960-1961)._NEWLINE_Med najbolj prepri\xc4\x8dljive stvaritve lahko vsekakor \xc5\xa1tejemo izredno priljubljen roman o duhovniku Petru Coudrinu v \xc4\x8dasu francoske revolucije in po njej (Na bo\xc5\xbejih okopih \xe2\x80\x93 Die Herrgottsschanze, 1940), ki je ob izidu spodbujal na podtalni odpor nacizmu; dru\xc5\xbebeno anga\xc5\xbeirano delo o o\xc4\x8detu Adolfu Kolpingu (Bog ga je poklical: \xc5\xbeivljenje borca za pravice delavcev \xe2\x80\x93 Vater Kolping: Ein Lebensbild des Gesellenvaters, 1948); presunljivo zgodbo o sodobni mu\xc4\x8denki za \xc4\x8distost, Mariji Goretti (Lilija nad mo\xc4\x8dvirjem \xe2\x80\x93 Um M\xc3\xa4dchenehre, 1950), ki je objavljena ob njeni kanonizaciji; in izjemno \xc5\xbeiv in mo\xc4\x8dan portret francoskega va\xc5\xa1kega \xc5\xbeupnika Janeza Vianneya (Svetnik in njegov demon \xe2\x80\x93 Der Heilige und sein D\xc3\xa4mon, 1952).'